'n Man wat gestaan het vir waarin hy glo - Sport - Republikein
Saturday, October 16th, 00:54:59
'n Man wat gestaan het vir waarin hy glo
Boet Matthews – Sedert wyle Bobby Sissing se skielike afsterwe het verskeie persoonlikhede hulde aan die ontslape sport en politieke ikoon gebring. Een van die erkende manne wat met Republikein gepraat het, is Reggie Diergaardt wat geen bekendstelling nodig het nie.
Hy het by navraag aan die koerant gesê: "Ek dink dit is eerbaar en gepas om oom Bob met 'n staatsbegrafnis te vereer vir sy bydrae tot sport, sowel as dat hy as lid van die Swapo-raad gedien het.
"Oom Bob was 'n man met hoë waardes en beginsels en het daarby gestaan ongeag die gevolge.
"Dit is deesdae modieus om geldelike belonings te verwag vir watter bydrae ook al gelewer word. Nie oom Bob nie.
"Alles wat hy gedoen het, was in die beste belang van die gemeen­skap en sport in die algemeen. Hy het geglo waarvoor hy gestaan het en het gestaan waarvoor hy geglo het. Hy het nooit gewankel nie.
"Oom Bob het altyd die beste belang van die jeug gehad. Sy betrokkenheid by sport en veral sokker is die lewendige getuienis hiervan. Hy het die meeste van sy tyd en energie belê in die blink toekoms wat hy voorspel het wat in die toekoms van hierdie land sou gebeur – 'n vrye en demokratiese samelewing onder Swapo as regerende party.
"Oom Bob was sy tyd vooruit. Ek twyfel nie daaraan om kameraad Sissing te vereer met 'n staatsbegrafnis wat die geskikste is vir sy Maker nie. Oom Bob het in die moeilikste tye altyd kalm gebly, wat een van sy sterkste punte was.
"Oom Bob saam met met adv. John Walters was integraal in die onderhandelinge met die stigting van die Namibiese Sportraad.
"Die Namibiese Sportkommissie kon ongelukkig nooit die bydrae van oom Bob tot sport in hierdie land erken nie.
"Ons as 'n samelewing het baie om by Bobby Sissing te leer en almal wat nie van hom weet nie of nog nooit van hom gehoor het nie, is soos 'n Rip van Winkel wat deur die openbaring geslaap het.
"Uiteindelik hoop ons dat die Windhoekse munisipaliteit die Khomasdal-stadion sal herdoop na 'n groot sportlegende wat die sokkerbroederskap met een hand hervorm het".
Afgelope Woensdag by die Sissings se woning het Mukwaita Shamyengana, spesiale sekretaris van Swapo en adviseur vir adjunkpresident Nangolo Mbumba, benadruk: "Bobby was een van die mees toegewyde en hardwerkende Swapo-kamerade wat sy party met baie passie en waardigheid gedien het. Hy was 'n reguit prater en 'n doener. Swapo het 'n held verloor; hy sal baie gemis word."
Môre is die gedenkdiens om 09:00 by die Evangeliese Lutherse kerk in Khomsdal. 'n Deurrit by Ramblers-sportveld in Pionierspark word môre gehou (15:00–17:00) waar familie, vriende en kennisse hul inskrywings in 'n boek van meegevoel kan maak, of blomme bring of enigiets wat hulle wil bydra.
Sondag vanaf 11:00 word 'n gedenkdiens by die parlementstuin gehou. Die begrafnis is Maandag om 11:00 by die Pionierspark-begraafplaas.